**Informatīvais ziņojums**

**Latvijas Republikas nacionālā pozīcija Nr. 1 “Grozīts priekšlikums Eiropas Parlamenta un Padomes regulai par Eiropas vienotās gaisa telpas īstenošanu (pārstrādāta redakcija)”**

Satiksmes ministrija ir sagatavojusi nacionālās pozīcijas projektu Nr. 1 **“Grozīts priekšlikums Eiropas Parlamenta un Padomes regulai par Eiropas vienotās gaisa telpas īstenošanu (pārstrādāta redakcija)”.**

Pozīcijas projekts skar vairāku valsts pārvaldes iestāžu kompetenci un būtiskas Latvijas Republikas intereses, tādēļ, atbilstoši Ministru kabineta 2009. gada 6. februāra noteikumu Nr. 96 „Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” prasībām, nacionālā pozīcija tiek virzīta apstiprināšanai Ministru kabinetā. Pozīcijas projekts, atbilstoši Ministru kabineta 2009. gada 6. februāra instrukcijā Nr. 4 „Latvijas Republikas nacionālo pozīciju Eiropas Savienības jautājumos un ar tām saistīto instrukciju izstrādes un informācijas aprites kārtība” noteiktajai kārtībai, ir elektroniski saskaņots ar Ārlietu ministriju, Aizsardzības ministriju, Finanšu ministriju un Ekonomikas ministriju, t.sk. Konkurences padomi.

Eiropas vienotās gaisa telpas (SES) iniciatīvas mērķis ir bijis uzlabot Eiropas gaisa telpas pārvaldības vispārējo efektivitāti. Ir tikušas izstrādātas divas visaptverošas tiesību aktu paketes – “SES I” un “SES II”. Kopš 2004.gada turpinās Eiropas Komisijas (turpmāk – Komisijas) un dalībvalstu darbs, lai radikāli uzlabotu situāciju, panākot Eiropas gaisa satiksmes vadības sistēmas optimizāciju, proti, racionalizējot maršrutu tīklu, samazinot pakalpojumu saņēmēju izmaksas, palielinot kapacitāti, mazinot sastrēgumus. Pieredze, kas kopš 2004.gada gūta ar SES I un kopš 2009.gada ar SES II, liecina, ka SES principi un vispārējā virzība ir derīga un būtu jāsaglabā. Tomēr gaisa satiksmes pārvaldības (ATM) izmaksas joprojām ir augstas, savukārt kapacitāte ir nepietiekama, negatīvais iespaids uz vidi saglabājas un kavējumu kopējais apjoms pieaug. Komisijas risinājums, kas noteica obligātu dalībvalstu iesaisti tā saucamo funkcionālo gaisa telpas bloku (FAB) izveidē, lai mazinātu kopējās Eiropas gaisa telpas fragmentāciju, savu mērķi kopumā nav sasniedzis, bet gan izsaucis izmaksu papildu palielināšanos. Šī situācija liecina par joprojām pastāvošo ATM nepietiekošo efektivitāti, kas rada pārslogotību pat normālos apstākļos. Ir skaidrs, ka mērķi, kas noteikti pirmoreiz izveidojot SES, nav pilnībā sasniegti paredzētajā termiņā.

Tādēļ pašreizējā grozītā priekšlikuma mērķis ir atrast jaunus līdzekļus ATM vispārējās efektivitātes palielināšanai. Starp tādiem jāmin Aeronavigācijas pakalpojumu sadalīšana tādā veidā, ka tiek funkcionāli nodalīti gaisa satiksmes pakalpojumi, kas tiek sniegti maršrutā un visi pārējie, proti tehniskie pakalpojumi, aeronavigācijas informācijas nodrošināšana, meteoroloģiskas informācijas sniegšana un arī lidojumu vadīšana lidlauka zonā pirms nosēšanās un pēc pacelšanās.

Pilnīgi jauna ideja ir izveidot no Nacionālās uzraugošās iestādes nodalītu specializētu sertificējošu institūciju, kas sertificētu gaisa satiksmes vadības uzņēmumu no ekonomiskā snieguma atbilstības viedokļa. Līdz ar to katram aeronavigācijas uzņēmumam tagad būtu nepieciešami divi sertifikāti. Dalībvalsts pēc savas izvēles varētu arī šo jauno funkciju nodot Eiropas Savienības Aviācijas drošības aģentūrai (EASA), maksājot par sertificēšanu un sertifikāta uzturēšanu kompensāciju.

Priekšlikumā tīkla pārvaldniekam (NM) tiek uzticēts Eiropas gaisa telpas struktūru dizains, pārvaldība un gaisa telpas plānošanas optimizācija tīklam, kas agrāk bija dalībvalstu nacionālā pārziņā.

Latvija atbalsta turpmāku Eiropas gaisa satiksmes sistēmas optimizēšanu ar mērķi novērst 2013. gada SES2+ priekšlikuma ietekmes izvērtējumā un Gudro personu grupas ziņojumā identificētās problēmas. Tādējādi tiktu sniegts ievērojams atbalsts Eiropas gaisa pārvadātājiem un ekonomikai kopumā. Tajā pašā laikā ir svarīgi nepieļaut liela mēroga kļūdas gaisa satiksmes optimizēšanā – par šādu kļūdu var uzskatīt funkcionālo gaisa telpu bloku (FAB) koncepcijas pilnīgu ieviešanu.

Attiecīgi Latvija atturīgi vērtē ideju par radikālu gaisa satiksmes restrukturizēšanu universālā veidā, ja konkrētajā vietā un laikā pēc tā nav redzamas nepieciešamības un grozīto priekšlikumu Eiropas Parlamenta un Padomes regulai par SES īstenošanu Komisijas piedāvātajā redakcijā vērtē kā problemātisku.

Jautājums tiks skatīts Padomes Aviācijas jautājumu darba grupās.

Satiksmes ministrs T. Linkaits

Vīza:

Valsts sekretāre I. Stepanova

Evita Nagle

Tel. 67028190

Evita.nagle@sam.gov.lv